《大圆庵主以九祖画像遗作此谢之》
宋代·释德洪

大圆庵中亦何有，但有草座枯藤枝。朝来壁间亦图画，何从貌此宁馨儿。

发光抹漆肤琢玉，坐睡俛然方拄颐。当时两脚不肯举，今虽有口如当时。

知谁逸想寓此意，必也高人非画师。我遭俗瞋坐多语，坐客厌处终不疑。

兴来曳杖出门去，路穷回反无涧溪。见之心怍有愧色，君以赠我聊针之。

亦知褊心当服韦，命车何必先锋为。从今靖然痛坚捍，正恐习气时决堤。

细看忽忆孔北海，曾读曹瞒禁酒词。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。